En ny fjernbuslov er trådt i kraft, og derfor åbner nye ruter fra Aalborg af.

Flixbusserne er et alternativ til bil, tog, eller fly hvis man skal rundt i Danmark. Og nu kommer der endnu flere muligheder for de nordjyske kunder. En rute fra Aalborg til Esbjerg samt en rute fra Aalborg til Sønderborg er i dag blevet indviet. - Vi har glædet os meget til at åbne de nye forbindelser og udvide rutenetværket, så vi nu har stop i 48 byer over hele landet. Vi håber, at danskerne vil tage ligeså godt imod vores nye tilbud, som de hidtil har taget imod vores fjernbusser, siger Lotte Rystedt, presseansvarlig ved FlixBus Danmark, i en pressemeddelelse. Det er en ny fjernbuslovgiving, som trådte i kraft d. 1. juli, der har gjort de nye ruter mulige. De nye regler betyder blandt andet, at der skal være mindst 75 kilometer, mellem der hvor fjernbuspassageren stiger på, og der hvor rejsen afsluttes. Derudover er der også andre betjeningskrav til operatørerne. Flixbusserne stopper i Hirtshals, Hjørring, Aalborg, Thisted, Løgstør, Nykøbing Mors og Hadsund i det nordjyske.